ROMÂNIA
JUDEŢUL  IASI
CONSILIUL  LOCAL  AL  COMUNEI RUGINOASA

 ANEXA NR. 1 la Hotărârea Consiliului local Ruginoasa nr. ____/27.08.2026 

R E G U L A M E N T
[bookmark: _Hlk237245458]pentru stabilirea metodologiei cadru de repartizare a terenurilor atribuite în baza Legii 15/2003 privind sprijinul acordat tinerilor pentru construirea unei locuințe proprietate personală, republicată, cu modificările şi completările ulterioare

CAP. I Considerații generale 
Art. 1. Obiectul prezentului regulament îl constituie stabilirea metodologiei cadru de repartizare a terenurilor atribuite în baza Legii 15/2003 privind sprijinul acordat tinerilor pentru construirea unei locuințe proprietate personală, republicată, cu modificările şi completările ulterioare. 
Art. 2. La elaborarea prezentului regulament au fost respectate prevederile următoarelor acte normative: 
· [bookmark: _Hlk236748068]Legea 15/2003 privind sprijinul acordat tinerilor pentru construirea unei locuințe proprietate personală, republicată, cu modificările şi completările ulterioare; 
· H.G. nr. 896/2003 pentru aprobarea Normelor metodologice de aplicare a Legii nr. 15/2003, republicată privind sprijinul acordat tinerilor pentru construirea unei locuințe proprietate personala; 
· [bookmark: _Hlk236748902]Legea nr. 50/1991 privind autorizarea executării lucrărilor de construcții, republicata, cu modificările si completările ulterioare; 
· O.U.G. nr. 57/2019 privind Codul administrativ, cu modificările şi completările ulterioare.

Art. 3. În sensul prezentului regulament se definesc următorii termeni: 
- situaţia terenurilor disponibile – cuprinde suprafețe de teren din intravilanul unităţii administrative aflate în domeniul privat al Comunei Ruginoasa care, la propunerea Comisiei de analiză prin hotărâre a consiliului local sunt destinate pentru construirea de locuințe, în condiţiile Legii nr. 15/2003, republicată. 
- lista parcelelor disponibile în vederea atribuirii - cuprinde suprafețele de teren din intravilanul comunei identificate prin numere cadastrale, cărți funciare în vederea atribuirii pentru realizarea de locuințe în condiţiile Legii 15/2003, republicată. 
- solicitant – persoana care a depus un dosar complet în vederea atribuirii unui teren în baza Legii 15/2003, republicată. 
- beneficiar – persoană eligibilă căreia i s-a atribuit prin Hotărâre a Consiliului Local al comunei Ruginoasa o suprafață de teren destinată construirii unei locuințe în condiţiile Legii 15/2003, republicată. 
- Consiliul Local al comunei Ruginoasa – autoritatea abilitată potrivit Legii nr. 15/2003, republicată, să analizeze dosarul fiecărui solicitant, propus de către Comisia de analiză pentru punerea în aplicare a Legii nr. 15/2003  şi să hotărască aprobarea cererii şi atribuirea terenului, sau după caz respingerea acesteia; 
- Comisie de analiză – comisie alcătuită din 3 membri, numită prin Dispoziția primarului comunei Ruginoasa. 
- secretariat tehnic a Comisiei de analiză – este asigurat de membrii Comisiei de analiza angajați în cadrul aparatului de specialitate al primarului comunei Ruginoasa. 
- contract de comodat – actul juridic prin care se transmite dreptul de folosință gratuită asupra terenului, se stabilesc drepturile şi obligaţiile părților pe durata transmiterii în folosință, exploatării şi administrării terenului atribuit, condiţiile de începere şi finalizare a construirii locuinței, precum şi condiţiile în care încetează contractul; 
- data preluării terenului – data la care are loc predarea–primirea efectivă a terenului urmată de semnarea Procesului verbal de predare – primire încheiat. 
- data începerii construcției – data anunțată prin Comunicarea de începere a lucrărilor de construire a locuinței pe parcela atribuită în baza Legii 15/2003, republicată (conform Legii nr. 50/1991 privind autorizarea executării lucrărilor de construcții, cu modificările şi completările ulterioare şi nu va depăși un an de la data preluării terenului). 
[bookmark: _Hlk237247357]- finalizarea construcției – data la care proprietarul construcției edificate pe parcela atribuită a obținut, procesul verbal de recepție la terminarea lucrărilor (în termen de maxim patru ani de la data preluării terenului). 

CAP. II Constituirea fondului de terenuri disponibile în vederea aplicării Legii 15/2003, republicată

Art. 4. În vederea sprijinirii tinerilor pentru construirea unei locuințe proprietate personală Consiliul Local al Comunei Ruginoasa, judeţul Iaşi prin Hotărâre, atribuie cu titlu gratuit suprafețele de teren cuprinse în situaţia terenurilor disponibile aflate în domeniul privat al comunei, la propunerea Comisiei de analiză în scopul aplicării Legii nr. 15/2003 privind sprijinul acordat tinerilor pentru construirea unei locuințe proprietate personală, republicată, cu modificările şi completările ulterioare  pe care beneficiarii vor realiza locuința în conformitate cu prevederile legislației în vigoare. 
Art. 5. Situaţia terenurilor disponibile, în vederea aplicării dispozițiilor Legii nr. 15/2003, republicată, se actualizează ori de câte ori este cazul, prin hotărâre a consiliului local, la propunerea Comisiei de analiză. 
Art. 6. Situaţia terenurilor disponibile împreună cu Lista parcelelor disponibile pentru atribuire în folosință gratuită pentru construirea unei locuințe de către tineri în baza Legii 15/2003, republicată se aduc la cunoștință publică prin afișare la sediul consiliului local și pe site-ul Primăriei Comunei Ruginoasa. 

CAP. III Constituirea bazei de date a solicitărilor depuse pentru aplicarea Legii 15/2003, republicată. Condiţii de eligibilitate a solicitărilor.

Art.7. De prevederile art. 4 beneficiază, o singură dată, persoanele care îndeplinesc condiţiile de eligibilitate stabilite prin Legea 15/2003, republicată şi prezentul Regulament după cum urmează:
a) au împlinit vârsta de 18 ani;
b) la data depunerii cererii, precum şi la data rezolvării acesteia nu au avut sau nu dețin în proprietate o locuință ori un teren destinat construirii unei locuințe proprietate personală, atât în localitatea în care se solicită atribuirea în folosință a unui teren, cât şi în alte localități. 
Art. 8. Atribuirea în folosință gratuită a terenului destinat construirii, se face prin Hotărâre a Consiliului Local, în ordinea depunerii solicitării. 
[bookmark: _Hlk237244017]Art. 9. Dosarele privind solicitările de terenuri, se vor depune la registratura Primăriei Comunei Ruginoasa. 
Art. 10. Dosarul va conține următoarele documente: 
a) cerere, ( modelul prevăzut în anexa nr. 1 la prezentul regulament); 
b) copia xerox de pe certificatul de naștere al solicitantului (soțului / soției, dacă este cazul); 
c) copie xerox de pe actul de identitate al solicitantului (soțului / soției, dacă este cazul); 
d) copie xerox de pe certificatul de căsătorie (dacă este cazul); 
e) declarația solicitantului în nume propriu sau împreună cu soțul / soția, după caz – modelul prevăzut în anexa nr. 2 la prezentul regulament: 
- nu deține sau nu a deținut în proprietate o locuință ori un teren destinat construirii unei locuințe 
- nu a obținut de la nici o unitate administrativ teritorială de pe teritoriul Statului Român o suprafață de teren destinată construirii unei locuințe în condiţiile Legii 15/2003, republicată;
- a luat cunoștință şi se angajează să respecte prevederile prezentului Regulament şi consimte să renunțe fără intervenția instanţelor de judecată şi fără pretenții de despăgubire, la terenul atribuit dacă nu respectă obligaţiile comodatarului stabilite prin prezentul Regulament. 
[bookmark: _Hlk237251176]Art. 11. În condiţiile prezentului Regulament sunt considerate eligibile solicitările persoanelor (necăsătorite sau căsătorite) care îndeplinesc cumulativ următoarele condiţii: 
· solicitantul să aibă o singură cerere depusă, în nume propriu sau împreună cu soția. În situaţia în care cererile ambilor soți sunt eligibile se onorează prima solicitare; 
· solicitantul să aibă vârsta cuprinsă între 18 ani (împliniți) şi 35 de ani (neîmpliniți) la data depunerii solicitării; 
· solicitantul să aibă cetățenie română şi domiciliul stabil în Comuna Ruginoasa, jud. Iaşi, anterior depunerii cererii de atribuire teren în baza Legii 15/2003, republicată; 
· solicitantul să nu dețină sau să nu fi deținut singur sau împreună cu soțul respectiv soția, o locuință sau un teren destinat construirii unei locuințe; 
· soțul respectiv soția solicitantului, după caz, să nu dețină sau să nu fi deținut în proprietate o locuință sau un teren destinat construirii unei locuințe; 
· declarația (conform modelului prevăzut în anexa nr. 2 la prezentul Regulament)
· Certificatul fiscal din care să rezulte că nu figurează în evidente cu datorii. 
Art. 12. Nu sunt eligibili solicitanții care:
· Au 35 de ani împliniți la data depunerii cererii, sau nu au 18 ani împliniți la data depunerii cererii;
· Au deținut sau dețin în proprietate teren sau locuință, indiferent de localitate;
· Le-a fost retras dreptul de folosință gratuită acordat în temeiul Legii nr. 15/2003, în urma neîndeplinirii obligației de a începe construcția imobilului în termen de 1 (un) an de la data preluării acestuia în folosință.
Art.13. (1) Preluarea cererilor pentru atribuirea de terenuri în condiţiile Legii 15/2003, republicată nu este condiționată de existența sau inexistența terenurilor disponibile, respectiv de completarea listei parcelelor disponibile cu acele suprafețe a căror situație juridică permite efectuarea atribuirii, sau de depunerea dosarelor incomplete. 
(2) Cererile se preiau de compartimentul cu atribuții în domeniul fondului funciar prin compartimentul cu atribuții de registratură, după care se centralizează şi se înregistrează în evidența acestuia. 
Art. 14. Solicitările împreună cu toate documentele depuse la dosar se prezintă, Comisiei de analiză în vederea formulării propunerii motivate de admitere sau respingere prin Hotărâre a Consiliului Local. 

CAP. IV Organizarea şi atribuţiile Comisiei de analiză

Art. 15. (1) Comisia de analiză se constituie prin dispoziția primarului comunei și este formată din președinte și 2 membri titulari, desemnați din cadrul aparatului de specialitate al primarului.
(2) Secretariatul este asigurat de personal desemnat din aparatul de specialitate al primarului.
(3) Comisia de analiză se întrunește periodic la convocarea preşedintelui având următoarele atribuții:
a) identifica şi inventariază terenurile din domeniul privat al comunei, situate în intravilanul localității, care sunt disponibile şi libere de sarcini şi întocmește lista terenurilor disponibile pentru aplicarea dispozițiilor Legii nr.15/2003
b) verifică documentația tehnică și face propuneri consiliului local pentru realizarea parcelării terenurilor în vederea constituirii de noi loturi cu destinația de loc de casă.
c) monitorizează modul de executare a hotărârii de atribuire, precum și a contractului de comodat.
d) analizează cererile depuse în vederea formulării propunerilor de admitere, sub forma unui raport de specialitate, care va face obiectul unui proiect de hotărâre supus aprobării consiliului local.
e) analizează sesizările beneficiarilor de parcele privind condițiile și factorii care blochează posibilitatea realizării investițiilor și propune soluții pentru rezolvarea situațiilor create (suspendarea contractelor până la rezolvarea situațiilor, atribuirea altor parcele, etc).
f) somează beneficiarii terenurilor, prin grija secretarului comisiei, pentru respectarea obligațiilor stabilite prin hotărârea consiliului local și asumate prin contractul de comodat.
g) analizează corespondența avută de comodant și comodatar cu privire la modul de execuție și respectarea obligațiilor însușite prin Contractul de comodat.
h) pentru reglementarea situației juridice a terenului, propune Consiliului local revocarea/încetarea dreptului de folosință al terenului, în cazul nerespectării la termen a prevederilor hotărârii de atribuire, rezilierea contractului de comodat și atribuirea imobilului rezultat altui beneficiar din lista sau perfectarea Contractului de vânzare-cumpărare.

CAP.IV Procedura de atribuire a parcelelor

Art. 16. În baza propunerii motivate, semnate de membrii Comisiei de analiză, se întocmește şi înaintează Consiliului Local al Comunei Ruginoasa, un Raport de specialitate cu propunerea de atribuire sau respingere a cererii solicitantului de atribuire teren în vederea construirii unei locuințe proprietate personală. 
Art. 17. (1) Punerea în aplicare a hotărârii de atribuire se face prin încheierea Contractului de comodat în termen de 60 zile lucrătoare de la data comunicării hotărârii şi a invitației de a semna contractul. De la data semnării contractului de comodat are loc transferul dreptului de folosință şi asumarea drepturilor şi obligaţiilor convenite de părţi. 
(2) Modelul contractului de comodat este prevăzut în anexa nr. 3 la prezentul regulament.
Art. 18 La data stabilită, părțile semnatare a contractului de comodat sau reprezentanţii acestora, vor proceda la predarea primirea terenului destinat construirii, prin înţăruşarea parcelei şi semnarea Procesului verbal de predare - primire. 
Art. 19. Punerea în aplicare a hotărârii de respingere a cererii solicitantului se face prin comunicarea Hotărârii pentru fiecare solicitant în parte. 

Cap. V. Drepturile şi obligaţiile părților pe durata execuției contractului de comodat

Art. 20. Comodatarul are următoarele drepturi: 
a) să folosească terenul preluat ca un adevărat proprietar; 
b) să obțină Autorizația de construire; 
c) să utilizeze terenul atribuit pentru realizarea unei locuințe; 
d) să ipotecheze locuința în cazul în care dorește contractarea unui împrumut bancar la care garantează  cu locuința, cu condiția de a obţine acordul prealabil al comodantului; 
f) să utilizeze locuința singur sau împreuna cu familia; 
g) să anunțe comodantul de fiecare dată când apar situaţii obiective care împiedică execuția contractului.
Art. 21. Comodantul are următoarele drepturi: 
a) să verifice respectarea obligaţiilor asumate de comodatar şi a stadiului de realizare a investiției; 
b) să întreprindă toate măsurile care se impun, pentru realizarea de către comodatar a împrejmuirii parcelei atribuite în termen de maxim trei luni de la data predării terenului; 
c) să revoce atribuirea terenului şi să rezilieze contractul de comodat în cazul în care comodatarul nu îndeplinește obligaţiile ce îi revin; 
d) să solicite înscrierea în Cartea funciară a interdicției de înstrăinare sau de modificare a destinației fără acordul comodantului, a locuinței construite de beneficiar pe terenul atribuit. 
e) să retragă parcela atribuită în cazul în care beneficiarul nu semnează contractul de comodat şi procesul verbal de predare primire a terenului în termen de 30 zile de la data primirii invitațiilor pentru semnarea documentelor. 
Art. 22. Comodatarul are următoarele obligaţii: 
a) să semneze contractul de comodat în maxim 60 zile de la data comunicării invitației; 
b) să se prezinte la preluarea terenului, la data stabilită de administratorul terenului şi să conserve țărușii până la construirea gardului;
c) să semneze procesul verbal de predare primire a terenului; 
d) să se îngrijească de întreținerea şi amenajarea terenul preluat în folosință ca un adevărat proprietar; 
e) să împrejmuiască parcela în termen de 3 luni de la data semnării procesul verbal de preluare a terenului;
f) să obțină autorizația de construire pentru construirea locuinței pe terenul atribuit şi să transmită, dovada depunerii comunicarea privind începerea lucrărilor în termen de max. un an de la preluarea terenului;
g) [bookmark: _Hlk237330354]să obțină procesul verbal de finalizare a lucrărilor pentru locuința situată pe parcela atribuită, în termen de maxim 4 ani de la preluarea terenului; 
h) să execute pe cheltuiala proprie toate lucrările necesare punerii în aplicare a autorizațiilor de construcție legal admise;
i) să finalizeze lucrările de construcție a locuinței în condiţiile stabilite prin contractul de comodat şi autorizația de construcție;
j) să nu închirieze terenul şi locuința altor persoane fizice sau juridice şi să nu utilizeze construcția în alt scop decât cea de locuință pentru el şi familia sa. 
Art. 23. Comodantul are următoarele obligaţii: 
a) să încheie contractul de comodat şi să transmită invitația pentru semnarea contractului în termen 60 de zile de la data aprobării atribuirii prin Hotărâre a Consiliului Local;
b) să transmită invitația privind predarea preluarea parcelei în termen de 30 zile de la comunicarea constituirii de către comodatar a garanției de bună execuție pentru Contractul de comodat;
c) să predea pe bază de proces verbal de predare primire a parcelei atribuite prin Hotărâre a Consiliului Local. 

CAP. VI - Contravenții şi sancțiuni

Art.24. Nerespectarea prevederilor prezentului regulament sau neîndeplinirea obligaţiilor stabilite prin aceasta, atrage după sine răspunderea materiala, contravențională şi penală după caz. 
Art.25. Constituie contravenții, conform prevederilor prezentului regulament, săvârşirea următoarelor fapte, dacă nu sunt comise în astfel de condiţii încât potrivit Codului penal să fie considerate infracțiuni: 
a) ocuparea abuzivă a parcelelor de teren destinate atribuirii, amendă contravențională: de la 500 la 1000 lei 
b) nerespectarea amplasamentului, a suprafeței atribuite, amendă contravențională: de la 500 la 1000 lei 
c) neîmprejmuirea parcelei atribuite în termen de maxim 3 luni de la data semnării procesului verbal de preluare a terenului  amendă contravențională: de la 100 la 500 lei. 
d) neefectuarea lucrărilor de întreținere a vegetației şi a curățeniei pe parcela atribuită amendă contravențională: de la 100 la 500 lei. 
e) efectuarea de lucrări neautorizate pe parcela atribuită amendă contravențională: de la 500 la 1000 lei. 
Art.26. Pe lângă sancţiunile stabilite în prezentul regulament, se aplică şi următoarele măsuri: 
a) retragerea parcelei atribuite în cazul în care beneficiarul nu semnează contractul de comodat şi procesul verbal de predare primire în termen de 30 zile de la data primirii invitațiilor pentru semnarea documentelor; 
b) pentru neînceperea construirii locuinței în termen de 1 an de la data atribuirii, se revocă Hotărârea de atribuire a terenului destinat construirii şi se reziliază contractului de comodat;
c) pentru ocuparea abuzivă şi efectuarea de lucrări neautorizate, se dispune desființarea tuturor amenajărilor şi eliberarea amplasamentului. În cazul în care contravenientul nu se conformează, administrația locală poate desființa amenajările efectuate pe cale administrativă, fără sesizarea organelor judecătoreşti, urmând ca toate cheltuielile ocazionate de aceasta desființare sa fie suportate de contravenient. 
Art.27. Constatarea contravențiilor şi aplicarea sancțiunilor se fac de către persoane împuternicite din cadrul compartimentelor de specialitate ale autorităţii administraţiei publice locale. 
Art. 28. Contravențiilor prevăzute li se aplică şi dispozițiile Ordonanței Guvernului nr. 2/2001 privind regimul juridic al contravențiilor, aprobată cu modificări şi completări prin Legea nr. 180/2002, cu modificările şi completările ulterioare, privind posibilitatea achitării, în termen de cel mult 48 de ore de la data comunicării procesului-verbal, a jumătate din minimul amenzii. 

CAP. VII -  REGLEMENTARI FISCALE
Art.29. Beneficiarii atribuirii în folosință gratuită a parcelelor în vederea construirii de locuințe în condiţiile prezentului regulament şi a Legii 15/2003, republicată vor achita anual impozitul pe teren. Valoarea impozitului pe teren este stabilită prin Hotărârea Consiliul Local privind impozitele şi taxele locale. 
Art.30. Tinerii care şi-au construit locuințele proprietate personala în condiţiile Legii nr. 15/2003, republicată beneficiază de prevederile art. 10 alin. (2) din Legea nr. 114/1996, republicata, cu modificările si completările ulterioare.

CAP.VIII  Metodologia de vânzare a terenurilor atribuite în temeiul prevederilor Legii nr. 15/2003

[bookmark: _Hlk237332055]Art.31. Prezentul  capitol  reglementează  metodologia  de  vânzare  a  terenurilor  care aparțin domeniului privat al comunei Ruginoasa și care au fost atribuite tinerilor în folosință gratuită pentru construirea unor locuințe proprietate personală, conform Legii nr. 15/2003, republicată, cu modificările și completările ulterioare.
Art. 32. (1) Consiliul local al comunei Ruginoasa, în temeiul art. 8 din Legea nr. 15/2003, la cererea beneficiarilor hotărârii de atribuire a terenurilor, proprietari ai locuințelor poate aproba vânzarea terenurilor care au fost atribuite în folosință gratuită pentru construirea de locuințe proprietate personală, după finalizarea edificării acestora.
(2) Prin Hotărârea Consiliului Local privind aprobarea vânzării directe a terenurilor se va aproba și prețul de vânzare al acestora, conform evaluării întocmite de un evaluator autorizat ANEVAR.
Art. 33. Vânzarea terenurilor atribuite în folosință gratuită în temeiul Legii nr. 15/2003, se  va  face  numai  către  proprietarii  locuințelor  edificate  pe  acest  teren,  care  îndeplinesc următoarele condiții:
a) au edificat construcții definitive cu destinația de locuință, respectând autorizația de construire eliberată conform Legii nr. 50/1991 republicată, cu modificările și completările ulterioare;
b) locuința a fost intabulată în Cartea Funciară;
c) locuința a fost înregistrată cu rol fiscal;
d) solicitantul nu înregistrează debite la bugetul local.
Art. 34. (1) Proprietarii locuințelor edificate pe terenurile atribuite în folosință gratuită în baza Legii  nr. 15/2003, republicată, pot depune la registratura Primăriei comunei Ruginoasa o solicitare privind intenția de cumpărare a acestor terenuri.
(2) Solicitarea scrisă va fi însoțită de următoarele documente:
a) Hotărârea consiliului local Ruginoasa prin care a fost atribuită în folosință gratuită suprafața de teren în cauză în baza Legii nr. 15/2003;
b) proces verbal de predare – primire a solicitantului cu privire la suprafața de teren atribuită în folosință gratuită;
c) documentație de cadastru;
d) autorizația de construire a locuinței și procesul verbal la terminarea lucrărilor;
e) certificat de atestare fiscală;
f) dovada înscrierii în cartea funciară atât a locuinței, cât și a terenului – extras de carte funciară în acest sens;
g) copii de pe actele de identitate.
Art. 35 (1) Analizarea cererilor se efectuează de către Comisia de analiză constituită în temeiul prezentului Regulament.
(2) Solicitările de cumpărare a terenurilor vor face obiectul dezbaterii în cadrul ședinței comisiei de analiză în termen de 30 de zile de la data depunerii, iar discuțiile vor fi consemnate într-un proces verbal de către secretarul comisiei. 
(3) Comisia va întocmi un raport de analiză pentru fiecare solicitare în parte și va concluziona privind admiterea cererii de vânzare sau respingerea motivată a acesteia.
(4) Comisia va comunica solicitantului concluziile raportului de analiză a solicitării, respectiv dacă a fost admisă sau dacă a fost respinsă.
Art. 36. Pentru fiecare solicitare se va întocmi un dosar  ce  va  conține  cererea  solicitantului,  cu  documentele  anexă  prevăzute  la  art.  34  din prezentul Regulament, raportul de analiză al comisiei, adresa de comunicare către solicitant.
Art. 37. Comisia va propune Consiliului Local al comunei Ruginoasa adoptarea unei hotărâri privind aprobarea vânzării directe și a prețului de vânzare pentru fiecare teren în parte, punând la dispoziția acestuia dosarul prevăzut la art. 36.
Art. 38. (1) Contractul de vânzare a terenului se va încheia în termen de 60 de zile de la data adoptării Hotărârii Consiliului Local Ruginoasa.
(2) Contractul se va încheia la un birou notarial public desemnat de comun acord de către părți, între reprezentantul comunei Ruginoasa, împuternicit în acest sens de Consiliul Local și solicitant.
(3) Taxele  de  redactare,  autentificare  și  intabulare  vor  fi  suportate exclusiv de către solicitant.
Art. 39.  (1)  Prețul  contractului  se  va  putea  achita  integral  la  încheierea contractului sau în maxim 5 ani, în rate lunare egale cu dobânda de referință a BNR.
(2) În cazul vânzării în rate, solicitantul este obligat să achite, la semnarea contractului, un avans ( reprezentând prima rată ) în cuantum de cel puțin 30% din prețul terenului.
Art. 40. Contractul legal perfectat și executat face dovada proprietății depline a solicitantului asupra terenului transmis în proprietate.
Art. 41. Beneficiarul prevederilor Legii nr. 15/2003 nu poate ceda folosința terenului, gratuit sau oneros unor terți.
Art. 42. (1) Beneficiarii Hotărârii Consiliului Local al comunei Ruginoasa care au cumpărat  terenurile  în  baza  Legii  nr.  15/2003, republicată,  au  interdicția  de înstrăinare a terenului cumpărat și construcției proprietate personală pentru o perioadă de 10 ani de la data încheierii  actului  de  vânzare  –  cumpărare,  articol  ce  va  fi  prevăzut  expres  în  hotărârea Consiliului Local al comunei Ruginoasa privind vânzarea.
(2) Beneficiarii hotărârii Consiliului Local al comunei Ruginoasa de atribuire a unui teren în baza Legii nr. 15/2003 pentru construcția unei locuințe au interdicția de înstrăinare a construcției pe toată perioada folosinței gratuite a terenului.
(3) Ulterior achiziționării terenului în conformitate cu prezentul Regulament sunt aplicabile prevederile art. 42 alin. (1).

CAP. VII Dispoziţii Finale

Art.43. Contractul de comodat se încheie în formă scrisă între Comuna Ruginoasa reprezentată prin primar și titularul dreptului de folosință conform modelului prevăzut în anexa nr. 3 la prezentul regulament.
Art.44. Beneficiarii atribuirii în folosință gratuită a terenurilor au obligația sub sancțiunea retragerii atribuirii să semneze contractul de comodat și procesul verbal de predate-primire în termen de 60 de zile de la data confirmării de primire a hotărârii consiliului local.
Art.45. Beneficiarii atribuirii în folosință gratuită a terenurilor au obligația sub sancțiunea retragerii atribuirii gratuite să finalizeze construcția locuinței în termen de 4 ani de la data eliberării autorizației de construire.
Art.46. Beneficiarii atribuirii în folosință gratuită a terenurilor au obligația să dea curs solicitării proprietarului terenului fără intervenția instanței și fără pretenții de despăgubire pentru reglementarea folosinței parcelei în toate cazurile de încălcare a prezentului regulament.
Art. 47. Dreptul de atribuire în folosință gratuită a terenului acordat în condițiile prezentului regulament nu constituie un titlu transmisibil.
Art. 48. Beneficiarii au obligaţia să obțină acordul Consiliului Local Ruginoasa, pentru înstrăinarea sau schimbarea destinației de locuință construită pe terenul atribuit. 
Art. 49. În cazul în care beneficiarul vinde locuința, noul proprietar nu beneficiază de dreptul de folosință gratuită a terenului. 
Art. 50. În cazul modificării destinației construcției, din locuință în spațiu cu altă destinație, beneficiarul pierde dreptul de folosință gratuită asupra terenului. 
Art. 51. În cazul în care s-a pierdut dreptul de folosință gratuită asupra terenului, proprietarul construcției este obligat să cumpere sau să concesioneze suprafața de teren. 
Art. 52. Proprietarii construcțiilor realizate pe terenurile atribuite în condiţiile prezentului regulament au posibilitatea cumpărării sau concesionării terenului, în condiţiile stabilite prin hotărâre a consiliului local. 
Art. 53. Prezentul regulament se aplică de la data aducerii la cunoștință opiniei publice. 


Inițiator,                                                                                       Avizează pentru legalitate,
Primar,                                                                                               Secretar general,
       Pristăviţa Ionuț – Constantin                                                              Axenia – Frija Corina

